Diari Oficial de la Generalitat Valenciana


Sumari del DOGV 3439, del 22-02-1999 (1999/877)

Bases per a l’accés al cos de Policia Local de l’Ajuntament d’Alcalà de Xivert, de conformitat, amb el procediment establert en el Decret 254/93, de 30 de desembre, del Govern Valencià.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3439

Data del DOGV
:   22-02-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/877


Data del document
:   23-10-1998

Organisme emissor
:   Ajuntament d'Alcalà de Xivert

Tipus de document
:   Convocatòria

Correcció d'errades

 Descriptors 

:   * Alcalà de Xivert
    * concurs administratiu
    * policia
    * administració local

Bases per a l'accés al cos de Policia Local de l'Ajuntament d'Alcalà de Xivert, de conformitat, amb el procediment establert en el Decret 254/93, de 30 de desembre, del Govern Valencià. [1999/X877]
  
1. Objecte de la convocatòria
  
L'objecte d'aquesta convocatòria, que no suposa la creació de nous llocs de treball, és la provisió en propietat, de set places de la Policia Local, escala d'Administració Especial, subescala Serveis Especials, classe Policia Local i els seus Auxiliars, enquadrades en l'Escala Bàsica, i els correspon el nivell D de titulació (article 25 de la Llei 30/84, de 2 d'agost, i 14 de la Llei 2/1990, de Coordinació de la Policia Local), per promoció interna, mitjançant oposició.
  
2. Condicions dels aspirants
  
Per tal de ser admesos a la realització de les proves selectives, els aspirant hauran de reunir els requisits següents en la data en què acabe el termini de presentació d'instàncies, tret del que s'indica en l'apartat b), que es referirà en tot al dia 18 de gener de 1999:
  
a) Ser espanyol.
  
b) Tindre la condició de funcionari de carrera o personal laboral fix, categoria d'auxiliar de policia de l'Ajuntament d'Alcalà de Xivert.
  
c) Estar en possessió del títol de Graduat Escolar, Certificat d'Estudis Primaris expedit amb anterioritat al curs acadèmic 1975-1976, Batxiller Elemental o equivalent, o complides les condicions per a obtenir-lo en la data en què finalitze el termini de presentació d'instàncies.
  
d) No patir malaltia o defecte físic que impedesca l'exercici de les funcions corresponents.
  
e) No haver estat separat mitjançant expedient disciplinari del servei de l'Estat, de les comunitats autònomes, de les entitats locals o de qualsevol altra institució jurídica pública, ni trobar-se inhabilitat per a l'exercici de les funcions públiques.
  
3. Presentació d'instàncies i documentació annexa
  
Les instàncies per a prendre part en aquesta convocatòria s'adreçaran al Sr. alcalde-president d'aquest ajuntament. Les instàncies es presentaran al Registre General o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, durant el termini de 20 dies hàbils, a partir de l'endemà de la publicació de la convocatòria en el Diari Oficial de la Generalitat Valenciana.
  
A les instàncies per a prendre part en aquesta convocatòria, els aspirants hauran de manifestar que reuneixen tots i cada un dels requisits exigits en aquestes bases.
  
A les instàncies s'acompanyarà el justificant d'haver ingressat els drets d'examen, que se xifren en 1.500 pessetes. Els drets d'examen esmentats només seran retornats als qui no siguen admesos al procediment selectiu, per manca d'algun dels requisits exigits per a prendre-hi part.
  
4. Admissió d'aspirants
  
Per a ser admesos a les proves selectives, hi haurà prou que els aspirants manifesten en les seues instàncies que reuneixen totes i cada una de les condicions exigides en aquestes bases, referides a la data de finalització del termini de presentació d'instàncies, i que hagen abonat els drets d'examen.
  
Expirat el termini de presentació d'instàncies, mitjançant resolució de l'Alcaldia, s'aprovarà la llista d'aspirants admesos i exclosos. La resolució esmentada es publicarà al tauler d'anuncis de l'Ajuntament, i se'ls concedirà un termini de 10 dies per a subsanació de defectes pels aspirants exclosos.
  
Transcorregut el termini esmentat sense que s'hi formule cap reclamació, s'entendran definitives les llistes esmentades, i l'Alcaldia resoldrà les reclamacions presentades.
  
En la resolució per la qual s'aproven les llistes, s'hi determinarà el lloc, la data i l'hora de la realització de les proves prèvies, així com de l'exercici de l'oposició.
  
5. Tribunal qualificador
  
El tribunal qualificador estarà integrat pels membres següents, tots ells amb veu i vot:
  
- President: l'alcalde-president de l'ajuntament o regidor en qui delegue.
  
- Vocals:
  
- Un funcionari de l'ajuntament d'igual o superior categoria a la que es convoca o, si fa el cas, el regidor de Policia.
  
- Un representant del professorat oficial designat per l'Institut Valencià de Seguretat Pública.
  
- Un representant de l'administració de la Generalitat Valenciana.
  
- Dos funcionaris en representació dels treballadors de la Corporació.
  
- Secretari: el de la corporació o funcionari en qui delegue, que actuarà a més a més com a vocal.
  
La designació dels membres del tribunal inclourà la dels suplents respectius, i es farà pública juntament amb la llista d'admesos i d'exclosos. Els vocals del tribunal posseiran igual o superior titulació acadèmica que l'exigida per als llocs de treball ofertats.
  
El Tribunal no podrà constituir-se ni actuar sense l'assistència, com a mínim, de la meitat més un dels seus membres, titulars o suplents.
  
El Tribunal no podrà disposar la incorporació d'assessors especialistes a les seues sessions.
  
Els membres del Tribunal podran ser recusats pels aspirants de conformitat amb allò previst en els articles 28 i 29 de la vigent Llei de Procediment Administratiu (Llei 30/1992).
  
Als efectes del que disposa l'annex IV del Reial Decret 236/1988, de 4 de març, el Tribunal tindrà la categoria quarta de les recollides en aquell, tant respecte de les assistències dels membres del tribunal com dels seus assessors i col·laboradors.
  
6. Inici i desenvolupament de l'oposició
  
Els aspirants seran convocats en crida única, tret dels casos de força major degudament justificats i apreciats lliurement pel Tribunal. La no-presentació d'un aspirant en el moment de ser cridat, determinarà el decaïment en el seu dret a participar en aquesta convocatòria, per la qual cosa quedarà exclòs del procediment selectiu.
  
L'ordre d'actuació dels aspirants en aquells exercicis que no puguen realitzar-se conjuntament, es determinarà mitjançant sorteig previ.
  
7. Procediment de selecció
  
Abans de donar començament a les proves de coneixement del temari, es practicarà un reconeixement mèdic i un exercici o prova psicotècnica aptitudinal i de personalitat.
  
Tant l'exercici psicotècnic com el reconeixement mèdic seran eliminatoris, amb la qualificació d'apte o de no apte, i seran eliminats els no aptes, i s'ajustaran al que estableixen els annexos corresponents d'aquestes bases.
  
Primer exercici
  
La fase d'oposició consistirà en la realització d'un qüestionari de trenta preguntes amb quatre respostes alternatives i només una de vertadera, sobre coneixements del temari que figura en l'annex d'aquestes bases. La durada de l'exercici serà determinada pel tribunal qualificador.
  
La qualificació d'aquest exercici serà de 0 a 10 punts, i s'hi haurà d'obtenir un mínim de 5 punts per a superar-lo.
  
Segon exercici
  
De caràcter obligatori i no eliminatori.
  
Als municipis de predomini lingüístic valencià (Llei 4/1983, de 23 de novembre, de la Generalitat Valenciana), s'inclourà un exercici consistent a traduir del valencià al castellà, i viceversa, un text proposat pel tribunal, en un temps a determinar.
  
Aquest exercici es qualificarà de 0 a 2 punts.
  
Això no obstant, el tribunal declararà que queden exempts de realitzar totes o alguna de les anteriors proves, aquells auxiliars que per al seu ingrés hagen acreditat els coneixements a què es refereixen aquestes, tant els referits al temari annex, o als continguts en l'Ordre de 9 de setembre de 1991, de desenvolupament del Decret del Govern Valencià 152/91, de 29 d'agost, com a les proves prèvies, que hauran de ser iguals o semblants a les que es refereix aquesta convocatòria, a la vista de la certificació expedida per l'ajuntament corresponent.
  
8. Curs selectiu
  
Finalitzades les proves selectives, el Tribunal farà pública la relació d'aspirants aprovats, si n'hi hagués, per ordre de puntuació assolida, i elevarà la relació esmentada a l'Alcaldia-Presidència, conjuntament amb l'acta de la sessió.
  
Amb la presentació prèvia de la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs teoricopràctic que tinga lloc, dels d'accés dels auxiliars de policia als Cossos de Policia Local, amb una durada de 120 hores lectives. La qualificació d'aquest curs correspondrà a l'IVASP.
  
Durant la realització del curs teoricopràctic, els aspirants a la categoria de Policia Local rebran a càrrec de l'Ajuntament, les retribucions que tenen reconegudes.
  
9. Presentació de documents
  
Els aspirants quedaran exempts de justificar documentalment les condicions generals que ja haguessen estat acreditades per a obtenir el seu nomenament anterior. En tot cas, hauran de presentar original o fotocòpia compulsada del títol exigit. Els qui dins del termini indicat, i tret de casos de força major, no presenten la documentació, no podran ser nomenats funcionaris i s'invalidarà l'actuació del la persona interessada i la nul·litat subsegüent dels actes del Tribunal al respecte, sense perjudici de la responsabilitat en què pogueren haver incorregut per falsedat en la seua instància.
  
10. Nomenament
  
Superat el curs teoricopràctic, l'IVASP formularà proposta de nomenament a l'Alcaldia. Els aspirants que no superassen tant la fase d'oposició com el curs teoricopràctic, quedaran definitivament decaiguts en el seu dret, i restaran en la categoria d'auxiliar de Policia.
  
Els aspirants que superen el curs teoricopràctic, amb la presentació prèvia de la documentació exigida, seran nomenats funcionaris de carrera, i hauran de prendre possessió del càrrec en el termini de 30 dies, comptadors des de l'endemà d'aquell en què els siga notificat el nomenament.
  
11. Incidències
  
El Tribunal queda autoritzat per a resoldre els dubtes que s'hi presenten, interpretar les bases d'aquesta convocatòria i prendre els acords necessaris per al bon ordre del procés selectiu. En allò no previst en aquestes bases, hi serà d'aplicació el Reial Decret Legislatiu 781/1986, de 18 d'abril; la Llei 7/1985, de 2 d'abril; el Decret 69/1986, de 2 de juny; la Llei 2/1990, de 4 d'abril, de Coordinació de Policies Locals de la Comunitat Valenciana, i normes de desenvolupament.
  
12. Recursos.
  
Contra aquestes bases i tots els actes administratius definitius que se'n deriven, les persones interessades podran interposar els recursos oportuns, en els casos i en la forma establerts en la Llei 30/1992, de Règim Jurídic de les Administracions Públiques i del Procediment Administratiu Comú.
  
13. Publicació
  
Aquestes bases es publicaran en el Butlletí Oficial de la Província i en el Diari Oficial de la Generalitat Valenciana.
  
Proves prèvies
  
Abans de començar la realització dels exercicis, es realitzaran les proves següents:
  
1. Reconeixement mèdic, en què es tindrà en compte el quadre d'exclusions mèdiques inclòs en l'annex de l'Ordre de 27 de desembre de 1997, de la Conselleria de Presidència (DOGV nº 3.175, de 30.02.98).
  
2. Reconeixement psicotècnic. Serà realitzat per professional qualificat, designat per l'Alcaldia com a assessor del Tribunal, i d'acord amb el contingut de l'annex III de l'Ordre de 5 de desembre de 1994, de la Conselleria d'Administració Pública (DOGV nº 2.413, de 23.12.94).
  
Proves selectives
  
Tema 1. Organització política de l'Estat espanyol. Organització territorial de l'Estat.
  
Tema 2. La Constitució espanyola de 1978.
  
Tema 3. La Corona.
  
Tema 4. Les Corts Generals. La Funció Legislativa
  
Tema 5. L'Administració de Justícia. El Tribunal Constitucional.
  
Tema 6. El Poder executiu. El Govern. Relacions del Govern i les Corts Generals.
  
Tema 7. Les Comunitats Autònomes. La Comunitat Autònoma Valenciana. L'Estatut d'Autonomia de la Comunitat Valenciana.
  
Tema 8. La Generalitat Valenciana. Les Corts. El Govern o Consell. El president.
  
Tema 9. L'Administració Local. El municipi. L'alcalde. Els tinents d'alcalde. Els regidors.
  
Tema 10. L'Ajuntament. El Plenari. La Comissió de Govern. Les comissions informatives.
  
Tema 11. El Dret informatiu: fonts. La llei. Normes no parlamentàries equiparades a la llei. El Reglament.
  
Tema 12. El procediment administratiu. El procediment sancionador administratiu.
  
Tema 13. La seguretat ciutadana. La Policia Local. Funcions. Estructura orgànica i funcional.
  
Tema 14. Relació policia-ciutadà. Normes d'actuació.
  
Tema 15. La coordinació dels policies locals de la Comunitat Valenciana. L'IVASP.
  
Tema 16. El Codi Penal. Concepte de delicte i falta. Delictes contra les persones. Delictes contra la propietat.
  
Tema 17. Faltes contra les persones. Faltes contra la propietat.
  
Tema 18. Les ordenances municipals. Potestat sancionadora local. Procediment sancionador.
  
Tema 19. La Seguretat Vial. Competències municipals en matèria de seguretat vial. Procediment sancionador en matèria de trànsit.
  
Tema 20. El transport de mercaderies. Els accidents de trànsit.
  
Vist que, per Decret 254/93, de 30 de desembre, del Govern Valencià, es van establir les bases per a possibilitar l'accés a l'escala bàsica de la Policia Local, del personal que a l'entrada en vigor d'aquest, tinguera la condició d'auxiliar de Policia Local, prestant serveis a ajuntaments amb el cos de Policia Local constituït, sempre que reuniren la titulació corresponent i superassen de forma successiva, les proves selectives i el curs d'aptitud, tot establint a l'efecte un límit temporal de tres anys a l'entrada en vigor de la citada normativa, per tal que els ajuntaments puguen fer efectiu l'accés a l'escala bàsica de la Policia Local del personal afectat; i vist que, per Decret 133/98, de 8 de setembre, del Govern Valencià, pel qual es modifica la disposició transitòria primera del Decret 254/93, s'ha ampliat el termini establert per a possibilitar l'accés del referit personal, tot fixant com a data límit per als ajuntaments que hagen creat el Cos de Policia Local amb anterioritat al dia 18 de gener de 1994, el de l'últim dia de l'any 1998, de conformitat amb el que disposa la citada normativa; i a fi d'efectuar-ne nova convocatòria en el termini reglamentàriament establert, per a possibilitar l'accés del personal que, no havent decaigut en el seu dret conformement amb el que disposa l'article 1, apartat 3r del Decret 254/93, així ho desitge, propose als membres de la Comissió Informativa de Personal, per a la seua remissió al Plenari de l'Ajuntament, l'adopció de la següent proposta d'acord:
  
Primer
  
Aprovar inicialment la modificació de la plantilla de personal d'aquest ajuntament, mitjançant la seua ampliació de la forma següent:
  
Personal funcionari
  
Nombre de places: 5
  
Escala: Administració Especial
  
Subescala: Serveis Especials
  
Classe: Policia Local
  
Nivell: 12
  
Grup: D.
  
Aquesta modificació té l'objecte de possibilitar, conformement amb el que disposa el Decret 254/93, de 30 de desembre, i amb els terminis previstos en el Decret 133/98, de 8 de setembre, l'accés a l'escala bàsica de la Policia Local dels auxiliars de policia local que, no havent decaigut en el seu dret, així ho desitgen, per la qual cosa les places creades de policia local que no resulten cobertes, seran amortitzades.
  
Segon
  
Adoptar el compromís de dotar, en el pressupost municipal, les diferències retributives existents entre els llocs d'auxiliar de policia local i policia local, una vegada resolt el procediment selectiu per a la provisió de les places anteriorment assenyalades.
  
Tercer
  
Donar publicitat de l'ampliació de la plantilla del personal en el Butlletí Oficial de la Província i al tauler d'edictes de l'ajuntament.